b'\n_START_ARTICLE_\nKatedrala\n_START_PARAGRAPH_\nKatedrala u kr\xc5\xa1\xc4\x87anskoj terminologiji je crkva u kojoj biskup, odnosno nadbiskup ima svoju biskupsku stolicu i stoluje (gr\xc4\x8d. \xce\xba\xce\xb1\xce\xb8\xce\xad\xce\xb4\xcf\x81\xce\xb1; lat. cathedra; hrv. stolnica, prvostolnica [rabi se samo za stolnicu nadbiskupa metropolita i primasa], stolna crkva) te obavlja sveto bogoslu\xc5\xbeje._NEWLINE_U Hrvatskoj je uz prvostolnicu u Zagrebu poznata (i posebno lijepa) katedrala u \xc5\xa0ibeniku i \xc4\x90akovu, a u Splitu je najstarija ne samo u Hrvatskoj nego i u svijetu. I onoj u Splitu i onoj u \xc4\x90akovu, jednako kao i u Rijeci i Sarajevu pripada naslov prvostolnice ili prvostolne crkve._NEWLINE_Papina katedrala ili stolna crkva je Bazilika sv. Ivana Lateranskog u Rimu._NEWLINE_Naslov stolnice ili katedrale nose i crkve u kojima je jedno\xc4\x87 stolovao biskup, kao na pr. u Novigradu (u Istri), Osoru, Rabu, Ninu, Biogradu na moru, Skradinu, Trogiru, Makarskoj, Kor\xc4\x8duli, Stonu, ali taj je naslov tek po\xc4\x8dasni i doti\xc4\x8dnoj crkvi ne daje ve\xc4\x87ih prava od onih koja imaju druge crkve vrste i stupnja njihova novoga kanonskoga, odnosno crkveno-pravnoga polo\xc5\xbeaja._NEWLINE_Svjetsku slavu do\xc5\xbeivjela je katedrala Notre-Dame u Parizu, svojom ulogom u romanu Victora Hugoa Zvonar crkve Notre-Dame.'